เอ็มเอฟซีผนึกธุรกิจออมสิน
บริการครบวงจรสู้แบงก์พาณิชย์เร่งแก้ลำกองทุนอสังหาฯโดนดูด
20 ส.ค. 2554

บริการครบวงจรสู้แบงก์พาณิชย์เร่งแก้ลำกองทุนอสังหาฯโดนดูด
บลจ.เอ็มเอฟซี เล็งหารือออมสินผนึกธุรกิจร่วมกัน หวังบริการผลิตภัณฑ์การลงทุนสินเชื่อครบวงจร
น.ส.ประภา ปูรณโชติ กรรมการผู้จัดการบริษัทหลักทรัพย์จัดการกองทุน (บลจ.) เอ็มเอฟซี (MFC) เปิดเผยว่า บริษัทเตรียมจะหารือร่วมกับธนาคารออมสินในฐานะผู้ถือหุ้นของบริษัท เพื่อวางกลยุทธ์ในการทำธุรกิจร่วมกัน รองรับการแข่งขันกับ บลจ.ในเครือของธนาคารพาณิชย์ ซึ่งปัจจุบันมีความรุนแรงมากขึ้น โดยเฉพาะการเสนอแพ็กเกจให้บริการที่หลากหลายให้แก่ลูกค้าเพื่อหันมาใช้บริการกับ บลจ.ในเครือธนาคาร
“นอกจากให้แบงก์ออมสินช่วยจัดจำหน่ายกองทุนรวมให้เราแล้ว อาจจะคุยกันในเรื่องของการให้สินเชื่อ เพื่อรักษาฐานลูกค้าใช้บริการกับบริษัท รวมถึงขยายกลุ่มลูกค้าใหม่ๆ” น.ส.ประภา กล่าว
สำหรับกรณีที่กองทุนรวมอสังหาริมทรัพย์เอ็มเอฟซีดับบลิวเอชเอ พรีเมี่ยม แฟคทอรี่แอนด์แวร์เฮ้าส์ฟันด์ (MWHA) ซึ่งย้ายไปให้ บลจ.กสิกรไทยบริหารจัดการ เนื่องจากเป็นลูกค้าเก่าของธนาคารกสิกรไทย ซึ่งได้รับแพ็กเกจเกี่ยวกับสินเชื่อและอื่นๆ เพิ่ม 
อย่างไรก็ตาม การโยกย้ายของกองทุนดังกล่าวไม่ได้กระทบต่อบริษัทแต่อย่างใด ซึ่งบริษัทยังเดินหน้าจัดตั้งกองทุนรวมอสังหาริมทรัพย์อย่างต่อเนื่อง เพราะเป็นอีกทางเลือกในการลงทุนที่ดี และผลตอบแทนยังน่าสนใจ โดยขณะนี้อยู่ระหว่างจัดตั้งกองทุนรวมอสังหาริมทรัพย์ ซึ่งคาดว่าประมาณ 1-2 เดือนนี้จะเปิดสามารถเผยรายละเอียดได้ต้องรอเสนอคณะกรรมการก่อน
ล่าสุด กองทุนรวมอสังหาริมทรัพย์เอ็มเอฟซีดับบลิวเอชเอ พรีเมี่ยม แฟคทอรี่แอนด์แวร์เฮ้าส์ฟันด์ (MWHA) ซึ่งบริหารจัดการโดย บลจ.กสิกรไทย ได้เปลี่ยนชื่อกองทุนเป็นกองทุนรวมอสังหาริมทรัพย์ดับบลิวเอชเอ พรีเมี่ยม แฟคทอรี่แอนด์แวร์เฮ้าส์ฟันด์ ตั้งแต่วันที่ 25 พ.ค.ที่ผ่านมา และตลาดหลักทรัพย์กำหนดให้ใช้ชื่อย่อในการซื้อขายหลักทรัพย์จาก MWHA เป็น WHAPF มีผลตั้งแต่วันที่ 30 พ.ค.นี้เป็นต้นไป
ด้านนายมนรัฐ ผดุงสิทธิ์ กรรมการผู้จัดการ บลจ.วรรณ กล่าวว่า การแข่งขันของ บลจ.ในเครือธนาคารพาณิชย์รุนแรงมานานแล้ว โดยเฉพาะการนำเสนอบริการของธนาคารพาณิชย์ซึ่งเป็นผู้ถือหุ้นใหญ่ เพื่อดึงให้ลูกค้ามาเลือกใช้บริการทุกรูปแบบที่ธนาคารมีอยู่ 
“ในแง่ของการระดมทุนผ่านกองทุนรวมอสังหาริมทรัพย์นั้น ขึ้นอยู่กับขนาดของสินทรัพย์ที่จะจัดตั้ง เพราะหากเล็กเกินไปก็ไม่คุ้มที่ บลจ.ใหญ่จะทำ ดังนั้นก็อาจเลือกใช้บริการกับ บลจ.ขนาดกลางลงมา ซึ่งไม่ใช่ บลจ.ลูกแบงก์” นายมนรัฐ กล่าว
นอกจากนี้ ผู้ประกอบการอสังหาริมทรัพย์บางรายที่นำสินทรัพย์บางส่วนมาขายให้กับกองทุนรวมเพื่อจัดตั้งกองทุนอสังหาริมทรัพย์ ก็ไม่ได้ต้องการสินเชื่อหรือเงินทุนเพิ่ม ก็อาจไม่ได้เจาะจงว่าจะต้องเลือกใช้บริการของ บลจ.ในเครือธนาคารพาณิชย์ก็ได้